SL Uradni list Evropske unije L 290/1

IZVEDBENA UREDBA KOMISIJE (EU) št. 1044/2014

z dne 3. oktobra 2014

o določitvi zgornjih mej proračuna za leto 2014 za nekatere sheme neposrednih podpor iz Uredbe Sveta (ES) št. 73/2009

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (1), ter zlasti prvega pododstavka člena 51(2), prvega pododstavka člena 69(3), člena 72b(2), prvega pododstavka člena 123(1), člena 125b(2), prvega pododstavka člena 131(4) in člena 142(c) Uredbe,

ob upoštevanju naslednjega:

(1) Za države članice, ki leta 2014 izvajajo shemo enotnega plačila iz naslova III Uredbe (ES) št. 73/2009, bi bilo treba za leto 2014 določiti zgornje meje proračuna za vsako plačilo iz členov 52 in 53 navedene uredbe.

(2) Za države članice, ki leta 2014 uporabljajo možnosti iz člena 69(1) ali člena 131(1) Uredbe (ES) št. 73/2009, bi bilo treba za leto 2014 določiti zgornje meje proračuna za posebno podporo iz poglavja 5 naslova III Uredbe (ES) št. 73/2009.

(3) Za države članice, ki leta 2014 uporabljajo možnosti iz člena 72a ali člena 125a Uredbe (ES) št. 73/2009, bi bilo treba za leto 2014 določiti zgornje meje proračuna za prerazporeditveno plačilo iz poglavja 5a naslova III in poglavja 2a naslova V Uredbe (ES) št. 73/2009.

(4) S členom 69(4) Uredbe (ES) št. 73/2009 so sredstva, ki se lahko leta 2014 uporabljajo za kateri koli vezani ukrep iz točk (i) do (iv) člena 68(1)(a) ter člena 68(1)(b) in (e), omejena na 6,5 % nacionalne zgornje meje iz člena 40 navedene uredbe. Zaradi jasnosti bi morala Komisija objaviti zgornjo mejo, ki izhaja iz zneskov, ki so jih države članice sporočile za zadevne ukrepe.

(5) V skladu s členom 69(6)(a) Uredbe (ES) št. 73/2009 so zneski, izračunani v skladu s členom 69(7) navedene uredbe, določeni v Prilogi III k Uredbi Komisije (ES) št. 1120/2009 (2). Zaradi jasnosti bi morala Komisija objaviti zneske, ki so jih sporočile države članice in ki jih nameravajo uporabiti leta 2014 v skladu s členom 69(6)(a) Uredbe (ES) št. 73/2009.

(6) Zaradi jasnosti bi bilo treba za leto 2014 objaviti zgornje meje proračuna za shemo enotnega plačila, ki izhajajo iz odbitka zgornjih mej, določenih za plačila iz členov 52, 53, 68 in 72a Uredbe (ES) št. 73/2009, od zgornjih mej iz Priloge VIII k navedeni uredbi. Znesek, ki ga je treba odbiti od zgornjih mej iz navedene priloge, da bi se financirala posebna podpora iz člena 68 Uredbe (ES) št. 73/2009, ustreza razliki med skupnim zneskom za posebno podporo, ki so jo sporočile države članice, in zneski, sporočenimi za financiranje posebne podpore v skladu s členom 69(6)(a) navedene uredbe. Kadar se država članica, ki izvaja shemo enotnega plačila, odloči, da bo dodelila podporo iz člena 68(1)(c) Uredbe (ES) št. 73/2009, se znesek, sporočen Komisiji, vključi v zgornjo mejo sheme enotnega plačila, ker se ta podpora dodeli v obliki povečanja zneska na enoto in/ali števila kmetovih pravic do plačila.

(7) Za države članice, ki leta 2014 izvajajo shemo enotnega plačila na površino iz poglavja 2 naslova V Uredbe (ES) št. 73/2009, bi bilo treba letne finančne okvire določiti v skladu s členom 123(1) navedene uredbe.

(8) Zaradi jasnosti bi bilo treba objaviti največje zneske sredstev, ki so na voljo državam članicam, ki uporabljajo shemo enotnega plačila na površino za dodelitev ločenih plačil za sladkor v letu 2014 v skladu s členom 126 Uredbe (ES) št. 73/2009, določene na podlagi njihovih sporočil.

(9) Zaradi jasnosti bi bilo treba objaviti največje zneske sredstev, ki so na voljo državam članicam, ki uporabljajo shemo enotnega plačila na površino za dodelitev ločenih plačil za sadje in zelenjavo v letu 2014 v skladu s členom 127 Uredbe (ES) št. 73/2009, določene na podlagi njihovih sporočil.

(10) Zaradi jasnosti bi bilo treba objaviti največje zneske sredstev, ki so na voljo državam članicam, ki uporabljajo shemo enotnega plačila na površino za dodelitev ločenih plačil za jagodičje v letu 2014 v skladu s členom 129 Uredbe (ES) št. 73/2009, določene na podlagi njihovih sporočil.

(11) Ukrepi iz te uredbe so v skladu z mnenjem Upravljalnega odbora za neposredna plačila –

SPREJELA NASLEDNJO UREDBO:

Člen 1

1. Zgornje meje proračuna za leto 2014 iz člena 51(2) Uredbe (ES) št. 73/2009 so določene v oddelku I Priloge k tej uredbi.

2. Zgornje meje proračuna za leto 2014 iz členov 69(3) in 131(4) Uredbe (ES) št. 73/2009 so določene v oddelku II Priloge k tej uredbi.

3. Zgornje meje proračuna za leto 2014 za podporo iz točk (i) do (iv) člena 68(1)(a) ter člena 68(1)(b) in (e) Uredbe (ES) št. 73/2009 so določene v oddelku III Priloge k tej uredbi.

4. Zneski, ki jih države članice lahko uporabijo v skladu s členom 69(6)(a) Uredbe (ES) št. 73/2009 za kritje posebne podpore iz člena 68(1) navedene uredbe, so določeni v oddelku IV Priloge k tej uredbi.

5. Zgornje meje proračuna za leto 2014 iz členov 72b in 125b Uredbe (ES) št. 73/2009 so določene v oddelku V Priloge k tej uredbi.

6. Zgornje meje proračuna za leto 2014 za shemo enotnega plačila iz naslova III Uredbe (ES) št. 73/2009 so določene v oddelku VI Priloge k tej uredbi.

7. Letni finančni okviri za leto 2014 iz člena 123(1) Uredbe (ES) št. 73/2009 so določeni v oddelku VII Priloge k tej uredbi.

8. Najvišji zneski sredstev, ki so na voljo Češki, Madžarski, Litvi, Poljski, Romuniji in Slovaški za dodelitev ločenega plačila za sladkor leta 2014, kot je določeno v členu 126 Uredbe (ES) št. 73/2009, so določeni v oddelku VIII Priloge k tej uredbi.

9. Najvišji zneski sredstev, ki so na voljo Češki, Madžarski, Poljski in Slovaški za dodelitev ločenega plačila za sadje in zelenjavo leta 2014, kot je določeno v členu 127 Uredbe (ES) št. 73/2009, so določeni v oddelku IX Priloge k tej uredbi.

10. Najvišji zneski sredstev, ki so na voljo Bolgariji, Madžarski in Poljski za dodelitev ločenega plačila za jagodičje leta 2014, kot je določeno v členu 129 Uredbe (ES) št. 73/2009, so določeni v oddelku X Priloge k tej uredbi.

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 3. oktobra 2014 Za Komisijo Predsednik José Manuel BARROSO

(1) UL L 30, 31.1.2009, str. 16.

(2) Uredba Komisije (ES) št. 1120/2009 z dne 29. oktobra 2009 o podrobnih pravilih za izvajanje sheme enotnega plačila iz naslova III Uredbe Sveta (ES) št. 73/2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete (UL L 316, 2.12.2009, str. 1).